钦定古今图书集成/明伦汇编/官常典/第039卷 > 霍
## 钦定古今图书集成/明伦汇编/官常典/第039卷 > 霍

周武王十三年，克商，封弟叔处于霍，与管叔、蔡叔监
殷。

按《左传僖公二十四年》：“富辰曰：‘昔周公吊二叔之不
咸，故封建亲戚，以蕃屏周、管、蔡、郕、霍、鲁、卫、毛、聃、郜、雍、
曹、滕、毕、原、酆、郇，文之昭也’。”

按《史记管蔡世家》：“武王同母兄弟十人，母曰太姒，文
王正妃也。其长子曰伯邑考，次曰武王发，次曰管叔
鲜，次曰周公旦，次曰蔡叔度，次曰曹叔振铎，次曰成
叔武，次曰霍叔处，次曰康叔封，次曰冉季载。冉季载
最少，同母兄弟十人，唯发、旦贤，左右辅文王，故文王
舍伯邑考而以发为太子。及文王崩而发立，是为武”
王。《伯邑考》既已前卒矣，武王已克殷纣，平天下，封功
臣昆弟。于是封叔鲜于管，封叔度于蔡，二人相纣。子
武庚禄父治殷遗民，封叔旦于鲁而相周，为周公。封
叔处于霍。其后晋献公时灭霍。

按《路史》：“霍处以禄父降，而经至永公灭而奔齐。晋旱，
卜之在岳。于是复霍而登，旋灭于晋。”

〈注〉闵二年，与耿、魏俱灭。

按：《通鉴前编》：“按《逸周书》：武王之封诸弟，盖以次受封
也。先封管叔、蔡叔，使监殷，其后殷畿内诸侯不服者，
分师俘之。甲申，百弇俘卫，而后以卫封康叔；乙巳，擒
霍侯，而后以霍封叔处。故《逸书》《史记》皆先言管、蔡监
殷”也。然则《孟子》以管叔监殷为周公之过。夫以康叔
之贤而不使监殷，则武王、周公不其过乎？曰：“凡封于”
殷墟者，皆监殷者也。其后独管、蔡、霍三人叛，故止曰
三监叛尔，其实康叔亦监也。故《史记》曰：“康叔爵命之
时，未至成人，后捍禄父之乱。”《汉书》亦曰：“周公善康叔，
不从管、蔡之乱。”然则武王、周公不幸而有管、蔡之过，
亦幸而有康叔之贤也。

成王三年，周公讨武庚，诛之，降霍叔为庶人。

按《书经蔡仲之命》：“惟周公位冢宰，正百工，群叔流言，
乃致。辟管叔于商，囚蔡叔于郭邻，以车七乘；降霍叔
于庶人，三年不齿。”

按《汲冢周书》：“武王克殷，乃立王子禄父，俾守商祀。建
管叔于东，建蔡叔、霍叔于殷，俾监殷臣。武王既归，成
岁十二月崩镐肂于岐周。周公立，相天子三叔及殷
东徐、奄及熊盈，以略周公、召公。内弭父兄，外抚诸侯。
九年夏六月，葬武王于毕。二年又作师旅，临卫攻殷。
殷大震溃，降辟三叔。王子禄父北奔管叔，经而卒，乃”
囚蔡叔于郭凌。凡所征熊盈族十有七国，俘维九邑，
俘殷献民，迁于九毕。俾康叔宇于殷，俾中旄父宇于
东。周公敬念于后日，“予畏同室克追，俾中天下。”及将
致政，乃作大邑成周于土中。

按：《通鉴前编》：按《书》称“群叔流言，《传》称管、蔡启商，而管
叔独诛死，蔡叔犹有车七乘，霍叔三年而复之。”纵管
叔首恶，然同罪异罚，轻重死生，亦殊不等矣。《逸周书》
称“管叔缢，而《书》亦但云致辟”，是必因其缢而致戮之，
盖书其罪而尸之也。而蔡、霍俱不死，此所谓施生戮
死者与懿亲之间，本所不忍。因其死而戮之，以正王
法，因其生而施之，以全私恩也。《逸周书》云“霍叔缢”，此
必传闻之误。

穆王十六年，霍侯旧彘薨。

按：《竹书纪年》云云。

惠王十六年，晋灭霍，复之。

按《春秋》不书。按《左传》，闵公元年，“晋侯作二军，公将
上军，太子申生将下军，赵夙御戎，毕万为右，以灭耿、
灭霍、灭魏，还为太子。城曲沃，赐赵夙耿，赐毕万魏，以
为大夫。”

按《史记·赵世家》：晋献公之十六年，伐霍魏、耿，而赵夙
为将。伐霍，霍公求奔齐。晋大旱，卜之，曰：“霍泰山为祟。”
使赵夙召霍君于齐，复之，以奉霍泰山之祀，晋复穰。